KEEGANJ by Keegan Gay 37 views
Announcements 12.27.15 by Roger Scantlin 126 views
Food India 2015_ScientificProgram by Abhinab Das 168 views 2018 USB Charging High Capacity Waterproof Backpack In DARK SLATE BLUE | DressLily.com
Home / Bags / Men's Bags / Backpacks 374964601 NMB-metro beloof om dié toelaes gou goed te keur | Netwerk24
Deur Cara-Lee Dorfling 24 Januarie 2020 21:59
Nog geen vordering is gemaak om die sowat R6 miljoen wat as finansiële hulp vir verskillende liefdadigheidsorganisasies in die Nelson Mandelabaai-metro geoormerk is, uit te betaal nie.
Twee van die vergaderings van die metro se begrotings-en-tesourie-komitee is in November verdaag sonder dat die verskillende aansoeke vir finansiële bystand bespreek of goedgekeur is.
Die geld was veronderstel om nog voor Desember in die bankrekeninge van net meer as 160 organisasies te wees.
Leander Kruger, die DA se woordvoerder oor begroting en tesourie in die metro, het Donderdag gesê dit is onaanvaarbaar dat die organisasies steeds wag op hul 2019-toelaes. Hy het ’n brief aan Buyelwa Mafaya, die speaker, en Mkhuseli Mtsila, burgemeesterskomiteelid vir begroting en tesourie, gerig, om ’n dringende vergadering aan te vra met die komitee sodat die nodige goedkeuring gegee kan word en die item deel vorm van die agenda van die raadsvergadering wat vir 30 Januarie belê is.
Mkhuseli Mtsila, burgemeesterskomiteelid vir begroting en tesourie in die Nelson Mandelabaai-metro. Foto: Son
Leander Kruger, die DA se woordvoerder oor begroting en tesourie in die Nelson Mandelabaai-metro. Foto: Facebook
“Dít sal sorg dat hierdie geld aan die behoeftige ontvangers betaal kan word,” sê Kruger.
Mtsila het Vrydag gesê hy het nog nie Kruger se versoekskrif ontvang nie, maar is bereid om die vergadering so gou as moontlik te hou.
“Ek besef ten volle wat die implikasies van die vertragings met die uitbetalings aan die liefdadigheidsorganisasies is. As dit nodig is, sal ek selfs die vergadering Sondagaand hou om sake af te handel.”
Hy het ook die skuld vir die verdaging van die vorige twee vergaderings voor die deur van raadslede gepak wat alles in die stryd gewerp het om Mongameli Bobani uit sy amp as burgemeester te onthef.
“Daardie vergaderings was gedurende die tydperk wat sommige raadslede meer gefokus was om Bobani te verwyder, en daarom het hulle vergaderings laat doodloop.
“Ek besef ons mense ly as gevolg van die geveg met Bobani,” het Mtsila gesê.
Bobani is op die vorige raadsvergadering op 5 Desember by wyse van ’n wantrouemosie deur raadslede uit die kussing gelig. Thsonono Buyeye tree intussen as waarnemende burgemeester op.
Hoewel die verkiesing van ’n nuwe burgemeester waarskynlik Donderdag op die raadsvergadering bespreek sal word, is Kruger hoopvol dat die item vir die uitbetaal van toelaes aan organisasies ook die agenda sal haal, indien die komitee betyds kan vergader.
“Vertragings vir finansiering aan dié organisasies het ’n regstreekse uitwerking op die armste en kwesbaarste (inwoners) van die metro en moet eenvoudig nie toegelaat word nie,” het Kruger gesê.
Vrydagoggend het Mtsila ook die versekering gegee dat hy daartoe verbind is om die vergadering te hou en die nodige kworum teenwoordig te hê voor die raadsvergadering.
Wyk 55 in NMB stem gou weer
ANC-hoofsweep in NMB sak inmekaar en sterf
NMB-metro sit op R6 m. terwyl organisasies sukkel